Per idem tempus, quo Domnus Guillelmus Abbas Besuense regebat Monasterium, Miles quidam, nomine Gyrardus, cognovit se non recta consuetudine accipere decimas cujusdam Ecclesiæ ad ipsum Monasterium pertinentis, quæ in Comitatu Adtoriense, loco nuncupato Nova villa, in honore S. Prudentii est consecrata: eo quod decimæ illius Ecclesiæ ad alteram quasi matrem transportabantur Ecclesiam, constitutam in villa, quæ dicitur Frasnetum. Cum igitur apud Castellum suum, cui nomen est Fons-venti, VII Kal. April. resideret, reddidit pro remedio animæ suæ, et uxoris, filiique sui, nomine Humberti, ipsas decimas ad jam dictum Monasterium, cui ipsa jure hereditario subjacebat capella. Hoc autem factum est sub præsentia, et consensu uxoris suæ, nomine Gertrudis, et prædicti filii sui Humberti, atque ut nemo de heredibus, vel successoribus eorum jam amplius ipsas decimas repetendi haberet licentiam, hanc fieri noticiam jusserunt: quam si quis calumpniatus fuerit, perpetuæ excommunicationis feriatur anathemathe. Nomina testium qui hanc noticiam firmaverunt, hæc sunt. Theodericus, Humbertus, Aymo, Joffredus, item Humbertus, Arembertus, Gybuinus, Mainfredus, item Haymo, Wido Presb. Deodatus, et alii quam plures illustres viri, qui omnes testimonium firma ratione præbuerunt, melius et rectius jam dictam Ecclesiam per se debere stare cum decimis suis in parte, et possessione Besuensis Monasterii, quam alteri cuilibet subjacere Ecclesiæ.